<classify> SERIKALI imeendelea kuwatafutia walimu wa Kiswahili fursa mbalimbali za ajira ikiwemo kuwapeleka nchi za jirani pamoja na kuzishawishi nchi hizo kufanya kiswahili kuwa lugha rasmi ikiwemo Rwanda.Aidha Rais John Magufuli amekuwa akitumia lugha ya Kiswahili kwa kiasi kikubwa kwenye majukumu yake ya kitaifa, hufanya hivyo kama nyenzo ya kuunganisha Watanzania lakini pia kuhakikisha ujumbe wake unawafikia walio wengi. Hayo yalisemwa na Makamu wa Rais Samia Suluhu Hassan jijini Dar es Salaam jana wakati wa utoaji wa tuzo ya Kiswahili ya mabati-cornell ya fasihi ya Kiafrika.Alisema mashindano hayo mbali ya kuleta Watanzania pamoja na kujenga udugu yanafundisha kuvumiliana na kuendelea kuishi pamoja. Ni imani yangu kuwa mashindano haya pia yataendelea kujenga ushirikiano wa Jumuiya ya Afrika Mashariki, alisema na kutoa rai kwa waandaaji wa mashindano hayo kuangalia ni namna gani wanaweza kuhamasisha washiriki kutoka nchi nyingine wanachama wa Jumuiya ya Afrika Mashariki kushiriki mashindano hayo.Nawashauri majaji waaangalie washiriki wa nchi nyingine wanachama wa Jumuiya ya Afrika Mashariki kwa jicho la jitihada kwani uwezo wao katika lugha ya Kiswahili hauwezi hauwezi kufanana na ule wa watanzania au wakenya, alisema. Aliwapongeza washiriki wawili walioshinda ambao wamepata dola za Maekani 5000 na kueleza kuwa kiasi hicho sio kidogo ikilinganishwa na kipato cha kawaida cha mtanzania na kuwataka washindi hao kutobweteka na ushindi wao bali watumie tuzo walizokabidhiwa kwa maslahi ya taifa na lugha ya Kiswahili kwa ujumla.Aliwataka wale ambao hawakufikia alama zilizowekwa kutokata tamaa kwa kuwa sasa wameshafahamu vigezo vilivyohitajika. Samia alisema anaamini tukio hilo litaleta mwamko kwa makampuni mengine kufuata mkondo huo sio tu kutoa tuzo bali kushiriki katika mambo mbalimbali ya kuendeleza lugha ya kiswahili iwe ni kwa kutoa ufadhili kwa wanafunzi wa Kiswahili au kwa kuimarisha miundombinu ya kufundishia na kujifunzia. Alitoa wito kwa Taasisi ya Taaluma za Kiswahili ya Chuo Kikuu cha Dar es Salaam na asasi nyingine zinazokuza na kuendeleza lugha hiyo kuendelea kuwasaidia watunzi mbalimbali wa Kiswahili kwa kuwachapishia na kuwasambazia kazi zao.  <topic>: KITAIFA 